Mikkelin poliisiaseman autohallin takanurkassa leijailee pakokaasun ja ketjurasvan hienostuneen aromin lisäksi makea tuoksu. Kymmenien ja taas kymmenien polkupyörien lisäksi varastossa on niin sanotusti oma osastonsa myös poliisin haltuun päätyneelle kannabiksen kotikasvatuskalustolle.

– Sitä kertyy tasaiseen tahtiin ja hävitetäänkin täältä mutta nyt näyttää hyllyt olevan taas täynnä, toteaa rikoskomisario Vesa Elomaa Itä-Suomen poliisilaitokselta Mikkelistä.

Poliisin hallusta löytyy mm. lamppuja, ilmastointiputkia, tuulettimia ja kasvatustelttoja.

– Se on ihan laillista rautakauppatavaraa mutta käyttötarkoitus on vaan ollut lain tuollapuolella, kertoo Elomaa.

Poliisin varastoista kalusto päätyy käyttökelvottomana kaatopaikalle.

– Kaatopaikalle ne menee. Varmistetaan vaan se, ettei niitä voi käyttää uudestaan. Tuhotaan tuulettimet ja revitään putket ja kasvatusteltat rikki, kertoo Elomaa.

Kotikasvattajia kymmeniätuhansia

Kuluneen vuosituhannen aikana poliisin tietoon tulleiden kotikasvatustapausten määrä on karkeasti sanottuna kolminkertaistunut. Huumausainerikoksia joissa teon tarkenteena oli viljely, paljastui viime vuonna koko maassa reilut 1700, joista Itä-Suomessa parisataa. Valtaosassa tapauksista kyse on muutaman kasvin kotikasvatuksesta mutta mukaan mahtuu myös ammattimaisempaa toimintaa.

– Jos nyt Etelä-Savosta puhutaan, niin viimeisen parin vuoden aikana meillä on ollut sellaista isompaa kasvattamoa. Parissa tapauksessa oli 150 kasvia ja yhdessä 250.

– Itä-Suomessa jos vuoden 2012 alusta katsotaan, niin on ollut 14 sellaista isompaa kasvattamoa, joissa sitten on puhuttu törkestä huumausainerikoksesta, laskee rikoskomisario Elomaa.

Terveyden ja hyvinvoinnin laitoksen selvitysten mukaan kannabista on joskus elämänsa aikana kasvattanut 40-60 tuhatta suomalaista, joista aktiivikasvattajia on arviolta 10-20 tuhatta. Poliisin tietoon tapaukset tulevat yleensä muun tutkinnan yhteydessä tai ilmiantoina.

– Kyllähän siinä virkamiehet joutuvat paperia laittamaan. Varsin merkittävä työllistäjä tänä päivänä, toteaa rikoskomisario Vesa Elomaa.